དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།དེ་ལྟར་རྒྱུ་ལ་རྐྱེན་གྱིས་བསྐྱེད་བྱས་ནས།།འཇུག་པའི་ཚུལ་ནི་འཕང་བྱའི་ཡུལ་དེ་ལ།།འཕེན་པར་བྱེད་པའི་རྐྱེན་ནི་རྣམ་བཞི་ཡིས།།འཕེན་བྱ་གཅིག་ལ་ཕོག་དང་འབྲེལ་བས་དཔག།དེ་ཡང་རླུང་ནི་རུས་པ་ལ་གནས་ཏེ།།མཁྲིས་པ་ཁྲག་དང་རྔུལ་ལ་གནས་པ་ཡིན།བད་ཀན་ལྷག་མ་རྣམས་ལ་གནས་པའོ།།དེ་ལྟར་ཕན་ཚུན་རྟེན་དང་བརྟེན་པའི་ཚུལ།།ཉེས་པ་འཁྲུགས་པས་ལུས་ཟུངས་ཉེན་བྱས་ཏེ།།གཉིས་ཀས་དྲི་མ་ལ་ནི་གནོད་པར་བྱེད།།དེ་ཡང་ནད་དང་རྒྱུ་མཐུན་ཟས་ཀྱི་བཅུད།།ཁྱབ་བྱེད་རླུང་གིས་བུ་ག་རྣམས་སུ་གཏོར།།དེ་ཚེ་དྭངས་མ་གང་དུ་ཆགས་གྱུར་པ།།བུ་གའི་སྐྱོན་དང་དེ་དུས་སྤྱོད་ལམ་གྱིས།།མཁའ་ལ་སྤྲིན་འདུས་ཆར་པ་འབབ་པ་བཞིན།།རང་རང་གནས་སུ་འཕེལ་ཞིང་གསོག་པར་བྱེད།།བསགས་པ་རྐྱེན་ཕྲད་ངེས་པ་ཁོ་ནར་ལྡང༌།།ལམ་དྲུག་ཞུགས་ནས་བདེ་མེད་ནད་འབྱུང་འགྱུར།།དེ་ལྟར་ཞུགས་ནས་གང་དུ་བརྟེན་པའི་གནས།།ཞུ་བའི་གནས་དང་དཔྱི་མིག་རུས་ཚིགས་དང༌།།རེག་བྱ་རྣ་བ་རླུང་གི་གནས་ཡིན་ཏེ།།ཁྱད་པར་ཞུ་གནས་ལོང་ན་གནས་པ་ཡིན།།མཁྲིས་གནས་ལྟེ་བ་ཕོ་བ་ཁྲག་དང་རྔུལ།།དྭངས་མ་ཆུ་སེར་མིག་དང་པགས་པ་སྟེ།།ཁྱད་པར་ཞུ་དང་མ་ཞུའི་བར་ན་གནས།།བད་ཀན་བྲང་དང་མགུལ་པ་གློ་བ་མགོ།།དྭངས་མ་ཤ་ཚིལ་རྐང་ཁུ་བཤང་གཅི་དང༌།།སྣ་ལྕེ་ཁྱད་པར་མ་ཞུའི་གནས་ལ་གནས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ནད་འཇུག་ཚུལ་གྱི་ལེའུ་སྟེ་བཅུ་པའོ།།།།